Կա՛մ Սերժ Սարգսյանը չցանկացավ նախագահական փայտիկը փոխանցել Ռոբերտ Քոչարյանին, կա՛մ Ռոբերտ Քոչարյանը չցանկացավ 2008 թվականի նախագահական ընտրություններից որպես հետեւանք մնացած ծանր ժառանգությունն ստանձնել: Այդուհանդերձ, կարծում եմ` ճիշտ չէ Մեդվեդեւ-Պուտին սցենարով տեղի չունեցած իշխանության հետփոխանցումը բացատրել զուտ Քոչարյան-Սարգսյան անձնական հարաբերություններով: Հազիվ թե Քոչարյանը 2008 թվականին չիմանար, թե ում է փոխանցում նախագահական իշխանությունը եւ ումից է այն հետ ստանալու: Իհարկե, չի կարելի բացառել, որ Քոչարյան-Սարգսյան հարաբերություններում անընթեռնելի հակասություններ են առաջացել Սարգսյանի պաշտոնավարման առաջին շրջանում, թեեւ պարբերաբար փարատում են մամուլում շրջանառվող այդ անհանգստությունը` հայտարարելով, որ 2 ղարաբաղցիների միջեւ խնդիրներ լինել չեն կարող: